Når du ankommer til Nanortalik, kan en guidet tur være et godt sted at starte. Her kan du blandt andet besøge byens kirke og museum. Nanortalik er Grønlands tiendestørste by, så du skal ikke bruge oceaner af tid på at nå hele vejen rundt, men heldigvis er der en masse at se og lave uden for byen. I Grønland foregår transporten ofte på vandet, og hvis du selv er fan af sejladser, kan du blandt andet se fjeldet Ketil og dens meget høje lodrette fjeldside tæt på. Sammen med en guide kan du også gå en flot tur op på Ravnefjeldet eller Storfjeldet for at få en smuk udsigt ud over landskabet. Ved Tasermiut-fjorden og Kuusuag-elven er der mulighed for henholdsvis vandreture med overnatning i telt og for at fiske fjeldørred og se nordboruiner. Her finder du også Grønlands eneste skov. Som de fleste nok kan regne ud, kan det blive en smule koldt i den grønlandske natur, og hvis du har brug for at få varmen, kan du besøge øen Uunartoq for at bade i de varme kilder. Du får også mulighed for at stifte bekendtskab med det grønlandske køkken, der ikke overraskende er rigt på fisk og skaldyr.